Hány fok legyen a hálószobában? Ez az ideális hőmérséklet
Nem csak az alvásunk minőségét javíthatjuk, hanem az egészségünknek is jót tehetünk, ha odafigyelünk a hálószoba hőmérsékletére.
Az arany középút Az extrém hőmérsékleti viszonyok az otthonunk semelyik pontján sem ideálisak: nemcsak a rezsiköltségeknek tesz rosszat, ha túl melegre vagy hidegre állítjuk a hőfokot, hanem a közérzetünknek és az egészségünknek is – írja a Lakáskultúra. Nem kényelmes és főleg nem pihentető nyáron a meleg szobában átizzadni az ágyneműt, vagy télen vacogni a takaró alatt, igaz? Ha szeretnénk javítani az alvásunk minőségén, akkor érdemes tudatosan odafigyelni a hálószoba hőmérsékletére. Kutatások szerint az alvás közbeni magas hőmérséklet megemeli a kortizol stresszhormon szintjét a szervezetben, míg az alacsonyabb hőmérséklet sokkal jobbat tesz a szervezetünknek. Tudta? Egy alvásgondokkal küzdőket vizsgáló kutatás eredménye szerint azok, akik 16 fokban aludtak, sokkal tovább tudtak aludni, valamint pihentebben is keltek, mint azok, akik 24 fokos szobában hajtották álomra a fejüket. Az ideális hőfok Az alvásszakértők egyhangúan azt javasolják, hogy a hálószobában legyen hűvösebb, mint az otthonunk átlaghőmérséklete: eszerint tehát a 15 és 19 fokos közötti hőmérsékletet tartják megfelelőnek. Ez a tartomány természetesen nem szentírás, vannak, akik szerint 18 fok az ideális, és vannak, akik ennél alacsonyabb hőfokot javasolnak. Mindenesetre azzal nem hibázhatunk, ha a 15 és a 19 fokos tartományt lőjük be magunknak, még ha ez elsőre picit hűvösnek is tűnik. Tipp: ha minden héten csak egy fokot változtatunk, könnyebb lesz megszokni az új klímát. Ha csak a korábbiaknál néhány fokkal megyünk lejjebb, már az is jótékony hatással lehet az életminőségünkre.